Document ID: 32000D0552

Kommissionens beslutning
af 15. september 2000
om visse beskyttelsesforanstaltninger over for enhovede dyr, der flyttes i og forsendes fra visse dele af Frankrig, som er ramt af West Nile feber
(meddelt under nummer K(2000) 2712)
(EØS-relevant tekst)
(2000/552/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, og
ud fra følgende betragtninger:
(1) I visse departementer i Frankrig er der blevet indberettet tilfælde af heste angrebet af West Nile feber, en ikke-smitsom vektorbåren virussygdom, der ledsages af kliniske tegn på encephalitis.
(2) Forekomsten af denne sygdom udgør en fare for mennesker og enhovede dyr.
(3) Rådets direktiv 90/426/EØF af 26. juni 1990 fastsætter dyresundhedsmæssige betingelser for enhovede dyrs bevægelser og indførsel af enhovede dyr fra tredjelande(3).
(4) Frankrig har truffet nationale foranstaltninger for at bekæmpe sygdommen. Der bør dog indføres supplerende restriktioner indtil der foreligger yderligere resultater af epidemiologiske undersøgelser. Da det er muligt geografisk at identificere de områder, der udgør en særlig risiko, bør restriktionerne for enhovede dyrs bevægelser anvendes på regional basis.
(5) I afventning af mødet i Den Stående Veterinærkomité bør Kommissionen i samarbejde med den pågældende medlemsstat træffe foreløbige beskyttelsesforanstaltninger over for enhovede dyr, der bevæger sig ind i og ud af inficerede dele af Frankrigs område.
(6) Denne beslutning tages op til fornyet behandling i Den Stående Veterinærkomité på det møde, der er berammet til den 3. oktober 2000 -
VEDTAGET FØLGENDE BESLUTNING:
Artikel 1
1. Enhovede dyr må ikke flyttes fra en bedrift, der ligger i de i bilag I anførte områder, til en anden bedrift, der ligger i de i bilag I anførte områder, og må ikke flyttes ud af eller passere gennem de i bilag I anførte områder, medmindre de ledsages af et individuelt sundhedscertifikat, der i tilfælde af et registreret enhovet dyr svarer til modellen i bilag B eller i tilfælde af et enhovet dyr til avl og produktion eller slagtning svarer til modellen i bilag C i direktiv 90/426/EØF, jf. dog artikel 8 i nævnte direktiv.
2. Ud over bestemmelserne i stk. 1 kræves der et supplerende certifikat efter modellen i bilag II til nærværende beslutning, der er behørigt udfyldt og undertegnet af det pågældende "departements" veterinærmyndigheder, for flytning af individuelle enhovede dyr i og ud af de i bilag I anførte områder.
3. Bestemmelserne i stk. 2 gælder ikke for transport af enhovede dyr på hovedveje under transit uden stop i de i bilag I anførte områder til senere lufttransport. Under transit og omladning skal der træffes passende foranstaltninger for at beskytte de enhovede dyr mod vektorinsekter.
Artikel 2
Medlemsstaterne ændrer de foranstaltninger, de anvender over for Frankrig, for at bringe dem på linje med denne beslutning.
De underretter Kommissionen herom.
Artikel 3
Denne beslutning anvendes indtil den 31. oktober 2000.
Artikel 4
Denne beslutning er rettet til medlemsstaterne.
Udfærdiget i Bruxelles, den 15. september 2000.

Labels: 3
0
18
6